b'\n_START_ARTICLE_\nU\xc5\xbekariautojas Kulas\n_START_PARAGRAPH_\nU\xc5\xbekariautojas Kulas (angl. Kull the Conqueror), dar \xc5\xbeinomas kaip Kulas Atlantidietis (angl. Kull of Atlantis) \xe2\x80\x93 JAV ra\xc5\xa1ytojo Robert E. Howard sukurtas persona\xc5\xbeas, vienas i\xc5\xa1 pagrindini\xc5\xb3 heroj\xc5\xb3 jo ankstyvuosiuose kalavijo ir burt\xc5\xb3 apsakymuose._NEWLINE_Pirmasis apsakymas apie Kul\xc4\x85 vadinosi \xe2\x80\x9e\xc5\xa0e\xc5\xa1\xc4\x97li\xc5\xb3 karalyst\xc4\x97\xe2\x80\x9c (angl. The Shadow Kingdom) ir buvo publikuotas bulvarinio fantastikos \xc5\xbeurnalo \xe2\x80\x9eWeird Tales\xe2\x80\x9c 1929 m. rugpj\xc5\xab\xc4\x8dio numeryje._NEWLINE_Fiktyvus Kulo pasaulis ir laiko linija yra vadinamas Turijos era (angl. Thurian age). Jis yra senesnis u\xc5\xbe kit\xc4\x85, garsesn\xc4\xaf Robert E. Howard sukurt\xc4\x85 pasaul\xc4\xaf \xe2\x80\x93 Haiborijos er\xc4\x85, kuriame gyveno jo kitas persona\xc5\xbeas Konanas._NEWLINE_Savo stiliumi apsakymai apie Kul\xc4\x85 yra labai pana\xc5\xa1\xc5\xabs \xc4\xaf v\xc4\x97lesnius Howardo apsakymus apie Konan\xc4\x85. Pats Kulas taip pat buvo barbaro Konano prototipas. Pagrindinis skirtumas tarp j\xc5\xb3, kad Konanas nuolat turi laikinus santykius su moterimis, paprastai su nauja kiekvienoje naujoje istorijoje, o Kulas prie\xc5\xa1ingai, santykiais su moterimis visai nesidomi, ir n\xc4\x97ra tur\xc4\x97j\xc4\x99s merginos ar \xc5\xbemonos nei vienoje istorij\xc5\xb3. Kului taip pat ner\xc5\xabpi sukurti \xc5\xa1eim\xc4\x85, prad\xc4\x97ti karali\xc5\xb3 dinastij\xc4\x85, skirtingai, nei Konanui.\n_START_SECTION_\nBiografija\n_START_PARAGRAPH_\nHowardo k\xc5\xabryboje Atlantida Turijos am\xc5\xbeiuje, ma\xc5\xbedaug 100 t\xc5\xabkst. m. pr. m. e. buvo apgyvendinta barbar\xc5\xb3 gen\xc4\x8di\xc5\xb3, ir Kulas gim\xc4\x97 vienoje j\xc5\xb3, apsistojusioje Tigro sl\xc4\x97nyje. Dar k\xc5\xabdikyst\xc4\x97je jo visa gentis buvo sunaikinta prie\xc5\xa1\xc5\xb3, ir Kulas augo laukinis vaikas. Galiausiai j\xc4\xaf pagavo \xe2\x80\x9eJ\xc5\xabros kaln\xc5\xb3\xe2\x80\x9c gentis ir pri\xc4\x97m\xc4\x97 pas save. Syk\xc4\xaf miniai norint sudeginti moter\xc4\xaf, jis jos pagail\xc4\x97jo ir suteik\xc4\x97 staigi\xc4\x85 mirt\xc4\xaf. U\xc5\xbe \xc5\xa1\xc4\xaf poelg\xc4\xaf buvo i\xc5\xa1varytas i\xc5\xa1 Atlantidos._NEWLINE_Publikuotose Robert E. Howard apsakymuose Kulas jau yra i\xc5\xa1varytas i\xc5\xa1 Atlantidos, keliauja ir patiria \xc4\xafvairius nuotykius kituose kra\xc5\xa1tuose. \xc5\xa0i istorija apie jo vaikyst\xc4\x99, nors buvo para\xc5\xa1yta pati pirmoji, i\xc5\xa1liko nepublikuota iki pat 1967 m., vir\xc5\xa1 dvide\xc5\xa1imt met\xc5\xb3 po ra\xc5\xa1ytojo mirties._NEWLINE_I\xc5\xa1vyk\xc4\x99s i\xc5\xa1 Atlantidos, Kulas m\xc4\x97gino pasiekti Turijos \xc5\xbeemyn\xc4\x85, ta\xc4\x8diau buvo pagautas Lem\xc5\xabrijos pirat\xc5\xb3. Apie du metus prabuv\xc4\x99s vergu irkluotoju galeroje, mai\xc5\xa1to metu atgavo laisv\xc4\x99. Tuomet pats tapo piratu, o jo j\xc4\x97ga bei dr\xc4\x85sa pad\xc4\x97jo u\xc5\xbeimti nuosavo laivo kapitono viet\xc4\x85. Galiausiai Valuzijos pakrant\xc4\x97je j\xc5\xabr\xc5\xb3 m\xc5\xab\xc5\xa1yje jis prarado savo laiv\xc4\x85 ir \xc4\xafgul\xc4\x85, bet pats i\xc5\xa1gyveno. Kur\xc4\xaf laik\xc4\x85 pl\xc4\x97\xc5\xa1ikavo Valuzijoje, ta\xc4\x8diau greitai buvo pagautas ir pasodintas \xc4\xaf po\xc5\xbeemius. Gal\xc4\x97damas rinktis i\xc5\xa1 mirties bausm\xc4\x97s ir kautyni\xc5\xb3 arenoje, Kulas pasirinko tapti gladiatoriumi. Po daugelio s\xc4\x97kming\xc5\xb3 kov\xc5\xb3 \xc4\xafgijo \xc5\xa1lov\xc4\x99, ir jo gerb\xc4\x97jai pad\xc4\x97jo v\xc4\x97l atgauti laisv\xc4\x99._NEWLINE_V\xc4\x97l tap\xc4\x99s laisvu, Kulas prie nusikalt\xc4\x97lio gyvenimo nebegr\xc4\xaf\xc5\xbeo, ir vietoje to tapo samdiniu Karali\xc5\xa1kojoje Valuzijos kariuomen\xc4\x97je. B\xc5\xabdamas ma\xc5\xbedaug trisde\xc5\xa1imties met\xc5\xb3, \xc4\xafsiplieskus pilietiniam karui, Kullas tur\xc4\x97jo did\xc5\xbeiosios daugumos samdini\xc5\xb3 i\xc5\xa1tikimyb\xc4\x99, ir did\xc5\xbeiausia armija pad\xc4\x97jo jam tapti naujuoju karaliumi. Daugumoje likusi\xc5\xb3 apsakym\xc5\xb3 apra\xc5\xa1oma jo kova su kar\xc5\xabn\xc4\x85 m\xc4\x97ginan\xc4\x8diais paver\xc5\xbeti prie\xc5\xa1ais bei kiti karaliavimo i\xc5\xa1\xc5\xa1\xc5\xabkiai. B\xc5\xabtent \xc5\xa1ioje vietoje, kai Kulas jau buvo karaliumi apie pus\xc4\x99 met\xc5\xb3, prasideda ir pirmasis publikuotas apsakymas \xe2\x80\x9e\xc5\xa0e\xc5\xa1\xc4\x97li\xc5\xb3 karalyst\xc4\x97\xe2\x80\x9c.\n_START_SECTION_\nAdaptacijos\n_START_PARAGRAPH_\n1997 m. buvo pastatytas filmas \xe2\x80\x9eU\xc5\xbekariautojas Kulas\xe2\x80\x9c (re\xc5\xbe. John Nicolella) su aktoriumi Kevin Sorbo pagrindiniame vaidmenyje. Jo istorija buvo daugiausiai adaptuota i\xc5\xa1 Howardo apsakymo \xe2\x80\x9eBy This Axe, I rule\xe2\x80\x9c bei jo perdirbinio apie Konan\xc4\x85 \xe2\x80\x9eThe Phoenix on the Sword\xe2\x80\x9c._NEWLINE_1982 m. pastatytame filme apie Konan\xc4\x85 \xe2\x80\x9eKonanas Barbaras\xe2\x80\x9c buvo pritaikyta daug element\xc5\xb3 i\xc5\xa1 istorij\xc5\xb3 apie Kul\xc4\x85, vis\xc5\xb3 pirma \xe2\x80\x93 gyva\xc4\x8di\xc5\xb3 kultas bei pagrindinis antagonistas Thulsa Doom. Taip pat ir filme rodoma ankstyvoji Konano istorija, vaikyst\xc4\x97 ir paauglyst\xc4\x97, yra labiau paimta i\xc5\xa1 Kulo istorij\xc5\xb3, turi nedaug pana\xc5\xa1um\xc5\xb3 su Konano vaikyste kaip ji buvo apra\xc5\xa1yta Howardo k\xc5\xabryboje. Pavyzd\xc5\xbeiui, Howardo apsakymuose Konanas niekada nebuvo vergas ar gladiatorius._NEWLINE_Tarp 1971 ir 1985 m. Marvel Comics i\xc5\xa1leido ne vien\xc4\x85 komiks\xc4\x85 apie Kul\xc4\x85. Paskutinysis Marvel komiksas apie \xc5\xa1\xc4\xaf heroj\xc5\xb3 buvo i\xc5\xa1leistas 1989 m. ir vadinosi \xe2\x80\x9eKull: The Vale of Shadow\xe2\x80\x9c. _NEWLINE_2006 m. teises \xc4\xaf Kulo persona\xc5\xbe\xc4\x85 ir istorijas \xc4\xafsigijo Dark Horse Comics. Nuo to laiko jie i\xc5\xa1leido kelias trumpas komiks\xc5\xb3 serijas: \xe2\x80\x9eKull\xe2\x80\x9c, \xe2\x80\x9eKull: The Hate Witch\xe2\x80\x9c, \xe2\x80\x9eKull: The Cat and the Skull\xe2\x80\x9c ir kt., bei perleido kai kuriuos ankstesnius Marvel komiksus._NEWLINE_2017 m. IDW Publishing \xc4\xafsigijo teis\xc4\x99 ir prad\xc4\x97jo leisti Kulo interpretacij\xc4\x85 moderniais laikais, komiks\xc4\x85 paremt\xc4\x85 \xe2\x80\x9eThe Mirrors of Tuzun Thune\xe2\x80\x9c istorija.'